১৯৫৬ সালে পশ্চিম পাকিস্তানের ডেরাগাজী খান জেলার ডেপুটি কমিশনার ইফতিখার আহমদ আদানি ড. আনোয়ার দিলের সঙ্গে মেধাবী সিএসপি অফিসার সাবের রেজা করিমকে প্রথম পরিচয় করিয়ে দিয়েছিলেন। সে থেকে ভদ্র, মার্জিত ও সংস্কৃতমনা সাবের রেজা করিম ছিলেন ড. আনোয়ার দিলের বন্ধু ও সুহৃদ। বাংলাদেশের স্বাধীনতার পূর্ব পর্যন্ত সাবের রেজা করিম দেশ-বিদেশে সুনামের সঙ্গে চাকরি করেছেন। বাংলাদেশ স্বাধীন হওয়ার পর দেশে ফিরে ১৯৭২ সালে তিনি পররাষ্ট্র মন্ত্রণালয়ের চাকরিতে যোগদান করেন। তিনি রাষ্ট্রদূত হিসেবে দায়িত্ব পালন করেন। চাকরি থেকে অবসরগ্রহণের পর তিনি শিক্ষা প্রতিষ্ঠান ও জাতীয় নানা প্রতিষ্ঠানের সেবায় নিজেকে নিয়োজিত রাখেন। ২০০৯ সালের ডিসেম্বরে তাঁর মৃত্যুর পর দেশের অনেক জ্ঞানী-গুণীর বিবৃতিতে সাবের রেজা করিমের প্রতি সর্বমহলের শ্রদ্ধা ও ভালোবাসা প্রকাশ পেয়েছে। ড. আনোয়ার দিলের এই পুস্তকে বিবৃতিগুলো সুন্দরভাবে লিপিবদ্ধ করায় বইটি আরো সমৃদ্ধ হয়েছে এবং সাবের রেজা করিমের প্রতি ড. আনোয়ার দিলের অকৃত্রিম বন্ধুত্ব ও ভালোবাসার বহিঃপ্রকাশ স্পষ্টভাবে ধরা পড়েছে।